19 Nao long sapa, tufala enjel ya i kamtru long Sodom, mo Lot i stap sidaon long get blong taon ya. Taem Lot i luk tufala, hem i girap, i go mitim tufala, mo i bodaon we fes blong hem i go long graon.+2 Nao hem i talem se: “Plis tufala masta blong mi, yutufala i kam long haos blong man blong wok blong yutufala, mo yutufala i stap ya kasem moning, mo mifala i save wasem leg blong yutufala. Nao long eli moning, yutufala i save go long rod blong yutufala.” Be tufala i talem se: “Nogat. Bambae mitufala i stap long bigfala open ples long taon ya go kasem long moning.”3 Be Lot i strong long tufala gogo tufala i folem hem i go long haos blong hem. Nao hem i mekem wan bigfala kakae blong tufala, mo hem i kukum bred we i no gat is, nao tufala i kakae.4 Nao bifo we oli slip, wan grup blong ol man blong bigfala taon ya Sodom, i stat long ol boe i go kasem ol olfala, olgeta evriwan oli kam hivap raon long haos ya.5 Oli gohed blong singaot i go long Lot, se: “?Wehem ol man ya we oli kam stap wetem yu long naet ya? Yu tekem olgeta i kam aotsaed, blong mifala i save mekem seks wetem olgeta.”+6 Nao Lot i go aotsaed, mo i satem doa.7 Ale hem i talem se: “Plis ol brata blong mi, yufala i no mekem samting we i nogud.8 Mi mi gat tu gel we tufala i neva mekem seks wetem man. Plis yufala i letem mi go tekem tufala i kam, blong yufala i mekem eni samting long tufala olsem we yufala i wantem. Be tufala man ya, yufala i no mas mekem eni samting long tufala, from we tufala i kam stap* aninit long ruf blong haos blong mi.”+9 Be olgeta oli talem se: “!Yu kamaot!” Mo oli gohed se: “!Man ya i wan man blong narafala kantri we i kam stap long ples ya, mo naoia hem i wantem jajem yumi! Naoia bambae mifala i mekem i mowas long yu i bitim long tufala ya.” Ale oli pusum Lot i go long doa mo oli wantem brekem doa.10 Be tufala man ya insaed long haos, tufala i pusum han blong tufala i go aotsaed, tufala i pulum Lot i kam insaed, mo tufala i satem doa.11 Nao tufala i mekem olgeta we oli stap aotsaed long haos, stat long ol boe go kasem ol olfala, olgeta evriwan oli blaen, ale oli traehad blong faenem doa ya gogo oli kam taed.12 Nao tufala man ya i talem long Lot se: “?Yu yu gat sam narafala famle long ples ya? !Yu mas mekem ol boe blong yu, ol gel blong yu mo ol hasban blong olgeta, mo olgeta man blong yu long taon ya, oli kamaot long ples ya!13 Bambae mitufala i spolem ples ya, from we Jehova i harem plante komplen long saed blong taon ya,+ ale Jehova i sanem mitufala blong spolem taon ya.”14 Ale Lot i go toktok wetem ol hasban* blong ol gel blong hem, mo i gohed blong talem long olgeta se: “!Yufala i girap! !Yufala i aot long ples ya, from we Jehova bambae i spolem taon ya!” Be ol hasban ya oli ting se hem i stap tokplei nomo long olgeta.+15 Taem i stap brok delaet, tufala enjel ya i hariap long Lot, se: “!Yu girap! Yu tekem waef blong yu wetem tufala gel blong yu we oli stap ya, sipos no, bambae yufala i lus taem taon ya i lus from sin blong hem.”+16 Be Lot i stap sloslo yet, ale Jehova i sore long hem,+ taswe i mekem tufala man ya i holem han blong hem mo blong waef blong hem, mo blong tufala gel blong hem, nao oli tekem olgeta oli go aotsaed long taon.+17 Taem tufala i tekem olgeta i go aotsaed, wan long tufala i talem se: “!Yufala i ron blong sevem laef* blong yufala! !Yufala i no mas lukluk i gobak biaen,+ mo yufala i no mas stanap i stap long eni ples long eria ya!+ !Yufala i ron i go long rijen blong ol hil, blong bambae yufala i no lus!”18 Nao Lot i talem se: “!Plis Jehova, yu no letem mi mi go long ples ya!19 Yu yu glad long mi we mi man blong wok blong yu, mo yu kaen tumas long mi* taswe yu sevem laef* blong mi.+ Be mi mi no naf blong ronwe i go long rijen blong ol hil, from we mi fraet se trabol ya bambae i kasem mi long hafrod, nao bambae mi ded.+20 Plis, taon ya longwe i stap klosap nomo, yu letem mi mi ronwe i go long taon ya, hem i wan smol ples nomo. ?Plis, mi save ronwe i go long ples ya? Hem i wan smol ples nomo. Olsem nao bambae mi no ded.”*21 Nao hem i talem long Lot se: “I oraet, bambae mi mekem samting we yu askem.+ Bambae mi no spolem taon ya we yu tokbaot.+22 !Be yu hariap! !Yu ronwe i go long taon ya, from we bambae mi no mekem wan samting gogo yufala i kasem ples ya!”+ Hemia nao from wanem oli kolem taon ya se Joa.*+23 Taem Lot i gotru long Joa, san i kam antap finis.24 Biaen Jehova i mekem salfa mo faea i foldaon olsem ren long Sodom mo Gomora. Jehova nao i mekem salfa mo faea i aot long heven i kamdaon.+25 Nao hem i spolemgud tufala taon ya, yes olgeta ples long eria ya, wetem olgeta man long ol taon ya mo olgeta samting we oli gru long graon.+26 Be waef blong Lot we i stap biaen long hem, i stat blong lukluk i gobak biaen, ale sol i kavremap hem nao i stanap i stap olsem wan bigfala pos.+27 Nao Ebraham i girap eli long moning, mo i go long ples we hem i bin stanap long hem long fes blong Jehova.+28 Taem hem i lukluk i godaon long Sodom mo Gomora, mo long olgeta ples long eria ya, hem i sapraes tumas. !Bigfala smok i kamaot long ples ya, olsem smok we i kamaot long oven blong kukum brikis!+29 Taem God i spolem tufala taon long eria ya, hem i tingbaot Ebraham, nao hem i sanemaot Lot long ol taon ya we hem i spolem, ol taon ya we Lot i bin stap long olgeta.+30 Biaen Lot i fraet blong stap long Joa, ale hem wetem tufala gel blong hem, oli aot long Joa,+ mo oli go stap antap long rijen blong ol hil.+ Nao hem wetem tufala gel blong hem, oli stap long wan hol blong ston.31 Nao fasbon i talem long smol sista blong hem se: “Papa i olfala, mo i no gat wan man long ples ya we i save mekem seks wetem yumitu folem kastom blong olgeta man long wol.32 Yu kam, bambae yumitu givim waen long papa, blong hem i dring, mo bambae yumitu slip wetem hem, blong mekem se famle laen blong papa blong yumitu i no lus.”33 Ale long naet ya, tufala i gohed blong givim waen long papa blong tufala blong hem i dring. Biaen, fasbon i go insaed mo i slip wetem papa blong hem, be hem i no save wetaem gel ya i go slip wetem hem mo wetaem hem i girap.34 Nao long nekis dei, fasbon i talem long smol sista blong hem se: “Las naet, mi mi slip wetem papa blong mi. Tunaet bambae yumitu givim waen long hem bakegen. Biaen bambae yu go insaed blong slip wetem hem, blong mekem se famle laen blong papa blong yumitu i no lus.”35 Nao long naet ya, tufala i gohed blong givim waen long papa blong tufala blong i dring. Biaen, smol sista blong hem i go slip wetem papa blong hem, be hem i no save wetaem gel ya i go slip wetem hem mo wetaem hem i girap.36 Biaen tugeta gel blong Lot i gat bel blong papa blong tufala.37 Nao fasbon i bonem wan boe mo i putum nem blong hem se Moab.+ Olgeta laen blong Moab we oli stap tede oli kamaot long hem.+38 Mo smol sista blong hem tu i bonem wan boe mo i putum nem blong hem se Benami. Olgeta laen blong Amon+ we oli stap tede, oli kamaot long hem.
tpi_Latn